DA Den Europæiske Unions Tidende L 357/15

KOMMISSIONENS AFGØRELSE

af 25. juli 2012

om Storhertugdømmet Luxembourgs foranstaltning SA.34440 (12/C) i forbindelse med salget af Dexia BIL

(meddelt under nummer C(2012) 5264)

(Kun den franske udgave er autentisk)

(EØS-relevant tekst)

(2012/836/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, særlig artikel 108, stk. 2, første afsnit (1),

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger i overensstemmelse med disse artikler (2), under hensyntagen til disse bemærkninger, og

ud fra følgende betragtninger:

1. SAGSFORLØB

(1) Ved beslutning af 19. november 2008 (3) besluttede Kommissionen ikke at modsætte sig de hjælpeforanstaltninger, der var iværksat i form af en likviditetsstøtte ("liquidity assistance", i det følgende benævnt "LA-støtten") og en garanti for visse af Dexias (4) passiver. Kommissionen vurderede, at der med disse foranstaltninger var tale om redningsstøtte til en kriseramt virksomhed, som var forenelig med det indre marked efter artikel 107, stk. 3, litra b), i TEUF, og godkendte dem for en seksmåneders periode regnet fra den 3. oktober 2008, samtidig med at den dog præciserede, at den efter udløbet af denne periode ville tage støtten op til fornyet vurdering som en strukturforanstaltning.

(2) Belgien, Frankrig og Luxembourg ("de berørte medlemsstater") anmeldte henholdsvis den 16., den 17. og den 18. februar 2009 den første omstruktureringsplan for Dexia til Kommissionen.

(3) Ved beslutning af 13. marts 2009 besluttede Kommissionen at indlede formel undersøgelsesprocedure efter artikel 108, stk. 2, i TEUF over for al den støtte, der var ydet til Dexia (5).

(4) Ved beslutning af 30. oktober 2009 (6) godkendte Kommissionen en forlængelse af den i betragtning nr. (1) nævnte garanti indtil den 28. februar 2010 eller indtil den dato, hvor Kommissionen havde truffet afgørelse om foreneligheden af støtteforanstaltningerne og omstruktureringsplanen for Dexia.

(5) Den 9. februar 2010 fremsendte de berørte medlemsstater oplysninger til Kommissionen om påtænkte supplerende foranstaltninger, som skulle indgå i den oprindelige omstruktureringsplan, der blev anmeldt i februar 2009.

(6) Ved beslutning af 26. februar 2010 (7) godkendte Kommissionen omstruktureringsplanen for Dexia S.A. og omdannelsen af den allerede ydede redningsstøtte til omstruktureringsstøtte på betingelse af, at alle de i beslutningen indeholdte betingelser og påbud blev overholdt.

(7) Siden sommeren 2011 har yderligere vanskeligheder forværret Dexias situation, og de berørte medlemsstater har derfor overvejet yderligere hjælpeforanstaltninger.

(8) Ved beslutning af 17. oktober 2011 (8) besluttede Kommissionen at indlede formel undersøgelsesprocedure over for Dexia SA's afhændelse af Dexia Banque Belgique ("DBB") til den belgiske stat. Også denne foranstaltning blev midlertidigt godkendt af Kommissionen af hensyn til den finansielle stabilitet. Den blev godkendt i en periode på seks måneder efter afgørelsesdatoen eller, såfremt Belgien inden udløbet af denne periode fremlagde en omstruktureringsplan, indtil Kommissionen havde truffet endelig afgørelse om foranstaltningen.

(9) Den 18. oktober 2011 underrettede de berørte medlemsstater Kommissionen om en række mulige nye foranstaltninger i form af en ny omstruktureringsplan eller en afvikling af Dexia. I forbindelse med disse nye foranstaltninger anmeldte Belgien den 21. oktober 2011 en foranstaltning i form af en "Emergency Liquidity Assistance"-facilitet til DBB med en garanti stillet af den belgiske stat. Den skulle sætte DBB i stand til at yde finansiering til Dexia Crédit Local SA ("DCL").

(10) Som led i denne serie nye foranstaltninger anmeldte Frankrig, Belgien og Luxembourg desuden den 14. december 2011 en midlertidig garanti, som de berørte medlemsstater havde til hensigt at stille for Dexia SA's og DCL's refinansiering ("den midlertidige refinansieringsgaranti").

(11) Ved beslutning af 21. december 2011 ("åbningsbeslutningen om den supplerende støtte til Dexias omstrukturering") (9) besluttede Kommissionen af hensyn til den finansielle stabilitet at godkende den midlertidige refinansieringsgaranti midlertidigt indtil den 31. maj 2012. Samtidig indledte Kommissionen dog en formel undersøgelsesprocedure angående samtlige supplerende foranstaltninger i forbindelse med Dexias omstrukturering, der var anmeldt siden vedtagelsen af den betingede beslutning (herunder også den midlertidige refinansieringsgaranti), og gav de berørte medlemsstater en frist på tre måneder til at fremsende en omstruktureringsplan for Dexia eller, såfremt der ikke var udsigt til, at Dexia kunne blive rentabel, en plan for en velordnet afvikling af Dexia.

(12) Den 21. og 22. marts 2012 fremsendte de berørte medlemsstater en plan for velordnet afvikling af Dexia til Kommissionen.

(13) Den 25. maj 2012 anmeldte de berørte medlemsstater en forlængelse af den midlertidige refinansieringsgaranti til Kommissionen. Den 31. maj 2012 vedtog Kommissionen to afgørelser.

(14) I den første afgørelse ("udvidelsesafgørelsen") besluttede Kommissionen at udvide den formelle undersøgelsesprocedure i Dexia-sagen for at kunne tage stilling til den plan for velordnet afvikling af Dexia-koncernen, som Belgien, Frankrig og Luxembourg havde fremsendt den 21. og 22. marts 2012 (10).

(15) Ved den anden afgørelse ("garantiforlængelsesafgørelsen") (11) godkendte Kommissionen midlertidigt, indtil den havde truffet endelig afgørelse om planen for velordnet afvikling af Dexia, at de berørte medlemsstaters midlertidige garanti for Dexia SA's og DCL's refinansiering blev forlænget indtil den 30. september 2012, samtidig med at den udvidede den formelle undersøgelsesprocedure til også at omfatte denne foranstaltning.

(16) Den 5. juni 2012 anmeldte de berørte medlemsstater en forhøjelse af loftet over den midlertidige garanti til 55 mia. EUR i hovedstol. Denne forhøjelse af garantiloftet blev ved afgørelse af 6. juni 2012 (12) godkendt midlertidigt af Kommissionen, indtil den havde truffet endelig afgørelse om planen for velordnet afvikling af Dexia.

(17) Den 6. oktober 2011 oplyste Dexia SA i en pressemeddelelse (13), at man havde indledt eksklusivforhandlinger med en gruppe internationale investorer, heriblandt den luxembourgske stat, med henblik på afhændelse af Dexia Banque Internationale à Luxembourg ("Dexia BIL"). Dexia-koncernens bestyrelse ville tage stilling til indholdet af et eventuelt tilbud efter eksklusivperiodens udløb.

(18) Den 18. december 2011 modtog Kommissionen oplysninger om, at man var ved at undertegne et bindende afgtalememorandum om salg af 99,906 % af Dexia SA's aktier i Dexia BIL. Ifølge dette aftalememorandum skulle en investorgruppe fra Quatar, Precision Capital SA, overtage 90 % af aktierne, mens Luxembourg skulle overtage de resterende 10 %. Ikke alle Dexia BIL's aktiver skulle indgå i handelen.

(19) Salget af Dexia BIL indgik ikke i de foranstaltninger, Kommissionen havde godkendt i forbindelse med den omstruktureringsplan for Dexia, som den godkendte den 26. februar 2010. Det var heller ikke omfattet af den formelle undersøgelsesprocedure, Kommissionen indledte ved beslutning af 21. december 2011, angående de omstruktureringsforanstaltninger, Kommissionen havde modtaget anmeldelse af efter denne dato.

(20) Kommissionen blev underrettet om salget af Dexia BIL før 21. december 2011. Kommissionen vil derfor behandle salget af Dexia BIL særskilt, uden for rammerne af undersøgelsen af Dexias omstrukturering, ikke alene på grund af behovet for hurtigt at skabe retssikkerhed, men også og især fordi salget af Dexia BIL er uafhængigt i forhold til de støtteforanstaltninger, der blev midlertidigt godkendt i 2011, eftersom dette salg ifølge de oplysninger, Kommissionen har modtaget, havde været planlagt siden 2009, og Dexia BIL både juridisk og økonomisk bliver udskilt fra Dexia.

(21) Den 23. marts 2012 anmeldte Luxembourg formelt salget af Dexia BIL til Kommissionen.

(22) Kommissionen meddelte ved beslutning af 3. april 2012 (14) Luxembourg, at den havde besluttet at indlede formel undersøgelsesprocedure efter artikel 108, stk. 2, i traktaten om Den Europæiske Unions funktion over for salget af Dexia BIL.

(23) Den 4. maj 2012 og den 12. juni 2012 fremsendte de luxembourgske myndigheder yderligere oplysninger til Kommissionen, bl.a. Dexia SA's opdatering af vurderingen af en fair salgspris for Dexia BIL af 30. maj 2012 ("den opdaterede vurdering").

(24) Kommissionens beslutning om at indlede den formelle undersøgelsesprocedure blev offentliggjort i Den Europæiske Unions Tidende (15). Kommissionen opfordrede interesserede parter til at fremsætte deres bemærkninger til den omhandlede foranstaltning.

(25) Kommissionen modtog bemærkninger fra interesserede parter. Den videresendte bemærkningerne til Luxembourg for at give Luxembourg lejlighed til at fremsætte sine bemærkninger hertil og modtog bemærkninger fra Luxembourg ved brev af 28. juni 2012.

2. SAGSFREMSTILLING

2.1. Beskrivelse af Dexia-koncernen

(26) Dexia BIL er en virksomhed i Dexia-koncernen. Dexia er et resultat af fusionen i 1996 mellem Crédit Local de France og Crédit communal de Belgique og har specialiseret sig i udlån til kommuner, men har også 5,5 millioner privatkunder, hovedsagelig i Belgien og Tyrkiet.

(27) Dexia-koncernen er organiseret omkring moderselskabet (Dexia SA) og tre datterbanker i Frankrig (DCL), Belgien (DBB) og Luxembourg (Dexia BIL). Forenklet koncernstruktur pr. 30. september 2011 (dvs. før de afhændelser, der blev meddelt på mødet i Dexias bestyrelse den 9. oktober 2011)

(28) Den 20. oktober 2011 blev DBB solgt til den belgiske stat, og pr. 31. december 2011 udgjorde Dexia-koncernens konsoliderede balance (efter udskilning af DBB pr. 1. oktober 2011) 413 mia. EUR.

(29) Ud over afhændelsen af DBB, der fandt sted den 20. oktober 2011, har Dexia-koncernen annonceret, at følgende virksomheder vil blive afhændet "på kort sigt": — Dexia BIL — Dexia Municipal Agency — DenizBank — Dexia Asset Management ("DAM") — RBC Dexia Investor Services ("RBCD").

(30) Dexia SA's aktiekapital er fordelt således: Aktionær % af aktierne pr. 31. december 2011 Caisse des Dépôts et consignations 17,6 % Holding Communal 14,3 % Arco Group 12,0 % Den franske regering 5,7 % Den føderale belgiske regering 5,7 % Ethias 5,0 % 3 belgiske regioner 5,7 % CNP Assurances 3,0 % Medarbejdere 0,6 % Andre 30,4 % Kilde: Dexias årsregnskab for 2011 af 23. februar 2012, s. 51; figurerer i den plan for velordnet afvikling, der er anmeldt til Kommissionen.

2.2. Beskrivelse af Dexia BIL

(31) Dexia BIL er en af de største forretningsbanker i Luxembourg med en balancesum på 41 mia. EUR pr. 30. juni 2011. Dexia BIL opererer ikke alene i Luxembourg, men er enten direkte eller via nogle af sine datterselskaber også aktiv i andre lande, bl.a. Schweiz, Storbritannien og visse lande i Asien og Mellemøsten. Dexia BIL har desuden en betydelig legacyportefølje med en anslået markedsværdi pr. 30. september 2011 på ca. [5-10] mia. EUR.

(32) Dexia BIL er en af de store banker med omfattende filialnet i Luxembourg og spiller en betydelig rolle i den luxembourgske økonomi, både som indlånsbank for private og virksomheder og som yder af forbrugslån, realkreditlån og erhvervslån.

(33) Ifølge oplysninger fra det luxembourgske finanstilsyn, Commission de surveillance du secteur financier ("CSSF"), er Dexia BIL den foretrukne bank for [10-15] % af privatkunderne og [15-20] % af de små og mellemstore virksomheder i Luxembourg, og den er den tredjestørste bank på det luxembourgske marked i begge segmenter. Dexia BIL's markedsandel på det luxembourgske bankmarked ligger på ca. [10-15] % på indlånssegmentet, [10-15] % på udlånssegmentet og [5-10] % på formueforvaltningssegmentet.

2.3. Dexias vanskeligheder

(34) De problemer, Dexia-koncernen havde under finanskrisen i efteråret 2008, er beskrevet i beslutningen af 26. februar 2010. De problemer, Dexia nu står over for, kan opsummeres således:

(35) For det første har forværringen af den statsobligationskrise, som har ramt mange europæiske banker, ført til stigende mistillid til bankerne hos investorerne, hvilket har resulteret i, at bankerne ikke har været i stand til at skaffe sig tilstrækkelig finansiering på rimelige vilkår.

(36) Denne mistillid hos investorerne har ikke mindst gjort sig gældende for Dexia-koncernen på grund af dens høje risikoeksponering. Dexia har en stor beholdning af stats- og kommunelån og/eller -obligationer i lande, som markedet opfatter som risikobehæftede.

(37) Endvidere indtraf den nuværende krise på et tidspunkt, hvor Dexia ikke havde nået at få gennemført hele sin omstruktureringsplan, der ville have givet Dexia en langt bedre risikoprofil. På grund af Dexias endnu meget skrøbelige likviditet og sårbarhed, som var almindeligt kendt på markedet, var der nok større mistillid til Dexia end til andre banker.

(38) Det er især følgende faktorer, der har øget Dexias finansieringsbehov: i) Som følge af det kraftige rentefald i sommeren 2011 blev behovet for yderligere sikkerhedsstillelse øget med mindst [5-20] mia. EUR til imødegåelse af margin calls på grund af udsvingene i markedsværdien af de rentederivater, Dexia benyttede til afdækning af sin balance ii) Mange af obligationslånene (især obligationer tidligere udstedt af Dexia med statsgaranti) forfaldt på et tidspunkt, hvor markedsvilkårene for refinansiering af disse obligationer ikke var optimale iii) Det kraftige fald i markedsværdien og kreditkvaliteten af de aktiver, Dexia benytter som sikkerhed for optagelse af lån iv) Stigende mistillid hos en stor del af investorerne, bl.a. da det kom frem, at Dexia havde haft store tab i andet halvår 2011 (tæt ved 4 mia. EUR) og var blevet nedgraderet af flere ratingbureauer v) Dexias vanskeligheder fik også et stort antal kunder i Belgien og Luxembourg til at trække deres penge ud i oktober 2011.

(39) Dexia var ude af stand til at opnå refinansiering på markedet og […] (16), og i første omgang måtte den belgiske og den franske centralbank derfor træde til med en ny ELA. Det var baggrunden for, at de berørte medlemsstater stillede den midlertidige refinansieringsgaranti for Dexia.

(40) Selv om det ikke var Dexia BIL, der var årsagen til Dexia-koncernens problemer, […], oplevede banken en kraftig nedgang i sine indlån, især i perioden fra 30. september 2011 til 10. oktober 2011, hvor indlånene faldt med [1-5] mia. EUR (fra [5-15] mia. EUR til [5-15] mia. EUR). Indlånssituationen blev derefter stabiliseret, efter at der blev bebudet en række foranstaltninger med sigte på at afvikle Dexia-koncernen og udskille visse af dens datterselskaber (bl.a. Dexia BIL). I særdeleshed bekendtgjorde Dexia den 6. oktober 2011, at der var indledt forhandlinger med en investorgruppe og Luxembourg om salg af Dexia BIL. Efter et lavpunkt på [5-15] mia. EUR den 22. november 2011 har Dexia BIL siden oplevet en mindre stigning i indlånene til [5-15] mia. EUR pr. 14. december 2011.

2.4. Salget af Dexia BIL

(41) Luxembourg anmeldte den 23. marts 2012 salget af Dexia BIL til Kommissionen, som skal godkende dette salg, før det kan gennemføres.

(42) Den anmeldte afhændelse af Dexia BIL foregår ikke efter et formelt udbud. Ifølge de luxembourgske myndigheder havde Dexia længe haft planer om at afhænde Dexia BIL og havde med henblik herpå i årene fra 2009 til 2011 taget kontakt til en række mulige købere, bl.a. […]. […]. Disse drøftelser var mere eller mindre fremskredne, men ingen af disse mulige købere afgav noget konkret tilbud på overtagelse af Dexia BIL.

(43) Til sidst mundede kontakterne med Precision Capital ud i, at der blev indledt eksklusivforhandlinger, som blev bekendtgjort den 6. oktober 2011. Der blev den 20. december 2011 indgået en bindende aftale i form af et aftalememorandum om salg af Dexias aktiepost på 99,906 % i Dexia BIL. Ifølge denne aftale skulle Precision Capital købe de 90 %, mens resten skulle overtages af Luxembourg på samme vilkår som dem, der gjaldt for Precision Capital.

(44) Salget omfatter ikke alle aktiverne i Dexia BIL, og der er således kun tale om afhændelse af en del af Dexia BIL, nærmere bestemt detailbank- og private banking-aktiviteterne ("de afhændede aktiver"). Salget omfatter specielt ikke følgende aktiver: Dexia BIL's aktiepost på 51 % i DAM og på 50 % i RBCD, Dexia BIL's 40 % i Popular Banca Privada, Dexia BIL's "legacy"-portefølje (samt visse dertil knyttede derivater) og Dexia BIL's aktier i Dexia LDG Banque og Parfipar. Alle disse aktiver overføres før transaktionens afslutning til Dexia med en klausul om, at et eventuelt nettoprovenu føres tilbage til Dexia BIL. Desuden indeholder aftalememorandummet den betingelse, at alle usikrede lån til og fra virksomheder i Dexia-koncernen samt adskillige sikrede lån til og fra virksomheder i Dexia-koncernen skal være afviklet før salget. Pr. 10. februar 2012 beløb Dexia BIL's lån til andre virksomheder i koncernen sig til ca. [0-5] mia. EUR, hvoraf under [500-800] mio. var usikrede. Elimineringen af alle disse aktiver vil nedbringe Dexia BIL's samlede aktiver med ca. 16,9 mia. EUR i forhold til en samlet aktivmasse pr. 30. juni 2011 på 41 mia. EUR (svarende til en reduktion af hele aktivmassen på 40 % og en nedbringelse af de risikovægtede aktiver på 50 %).

(45) I anmeldelsen anføres det, at ved transaktionens afslutning vil Dexia BIL have en kernekapitalprocent (Common Equity Tier 1 ifølge Basel III) på præcis 9 %.

(46) Salgsprisen er sat til 730 mio. EUR med en kernekapitalprocent i Dexia BIL på præcis 9 % på salgstidspunktet. Skulle denne kernekapital på transaktionstidspunktet være større end 9 %, justeres salgsprisen i forhold til den overskydende kapital, der er til rådighed på dette tidspunkt. Er kernekapitalen mindre end de 9 %, skal Dexia SA dække dette underskud.

(47) Ifølge anmeldelsen af 23. marts 2012 var der desuden en klausul om, at såfremt Dexia eller et givet selskab i Dexia-koncernen siden opnår en statsgaranti for opfyldelsen af sin forpligtelse til at holde købere skadesløse inden for rammerne af en salgsaftale med den pågældende køber, og såfremt disse købere er private virksomheder (som hverken direkte eller indirekte kontrolleres af offentlige enheder), skal Dexia sikre, at en tilsvarende garanti stilles på tilsvarende vilkår af den samme garant (eller en alternativ garant med en lige så høj kreditværdighed) til køberen af Dexia BIL. Denne klausul skulle gælde indtil den 1. januar 2017 ("klausul 3.3.5"). Den er imidlertid siden blevet slettet og indgår ikke i de endelige aktiesalgsaftaler, der er trådt i stedet for aftalememorandummet.

(48) Før undertegnelsen af aftalememorandummet blev der foretaget en uafhængig vurdering af salgsprisen (en "fairness opinion") ved forskellige modeller for afhændelse af Dexia BIL (17). Denne vurdering af 10. december 2011 blev foretaget efter tre forskellige metoder (18), og værdien af Dexi BIL blev sat til mellem [600-700] og [800-900] mio. EUR. Vurderingen blev opdateret den 30. maj 2012, og resultatet var det samme.

2.5. Grundene til indledningen af den formelle undersøgelsesprocedure

(49) I sin åbningsbeslutning anførte Kommissionen, at den på indeværende stadium ikke kunne fastslå, at transaktionen ikke var forbundet med statsstøtte.

(50) Kommissionen fandt, at klausul 3.3.5 muligvis kunne indebære statsstøtte.

(51) Kommissionen fandt desuden, at processen omkring afhændelsen af Dexia BIL ikke var forløbet på en åben, gennemsigtig og ikkediskriminerende måde. Der var alene tale om bilaterale forhandlinger med et bestemt antal potentielle købere, uden noget udbud. Kommissionen kunne derfor ikke fastslå, at afhændelsesprocessen sikrede, at Dexia BIL blev solgt til markedsprisen, og at der derfor ikke var statsstøtte involveret.

(52) Kommissionen bemærker, at den uafhængige vurdering af en fair salgspris (19) blev foretaget, mens forhandlingerne stod på, og før de nærmere vilkår i det afgtalememorandum af 20. december 2011, der blev anmeldt den 23. marts 2012, var fastlagt. Kommissionen nærer derfor tvivl om, hvorvidt der i vurderingsprisen er taget hensyn til, hvilke aktiviteter der rent faktisk ville blive afhændet, og til vilkårene i den anmeldte foranstaltning, herunder tilbageførslen af nettoprovenuet af Dexia BIL's overførsel af aktiver samt klausul 3.3.5.

(53) Kommissionen kunne derfor ikke fastslå, at omstændighederne omkring salget af Dexia BIL sikrede, at salget foregik til markedspris, dels fordi Dexia BIL ikke var blevet udbudt til salg i et åbent udbud, og dels fordi det ikke var helt klart, om der forelå en korrekt vurdering af transaktionen, hvori der var taget hensyn til, hvilke aktiviteter der blev afhændet, og til klausul 3.3.5.

3. BEMÆRKNINGER FRA INTERESSEREDE TREDJEPARTER

(54) Efter offentliggørelsen af åbningsbeslutningen den 3. april 2012 modtog Kommissionen bemærkninger fra to interesserede tredjeparter.

(55) Den ene af disse parter ("bemærkning A") var en investororganisation, som fremsatte bemærkninger angående salgsprisens størrelse. Organisationen fandt, at salgsprisen for Dexia BIL var sat for lavt, især i betragtning af Dexia BIL's tidligere gode resultater.

(56) Den anden tredjepart, som er aktionær i Dexia SA ("bemærkning B"), kritiserede den måde, hvorpå Dexia SA, Dexia BIL og de personer og organer, der har kontrolleret disse virksomheder, har opført sig siden 1998. Denne aktionær finder også, at Dexia SA ikke har givet sine aktionærer tilstrækkelige oplysninger. Desuden peges der på, at Dexia SA burde have sendt referater af og bilag til denne aktionærs egne indlæg på generalforsamlingerne siden 1999 samt al korrespondane mellem aktionæren, Dexia SA, Dexia BIL og deres direktører, videre til de potentielle købere af Dexia BIL.

4. BEMÆRKNINGER FRA DEXIA SA

(57) Dexia SA fremhæver, at afhændelsen af Dexia BIL er et vigtigt led i stabiliseringen af Dexia BIL efter de store tab af indlån i begyndelsen af oktober 2011. Dexia SA gør gældende, at det er vigtigt, at parterne i denne transaktion hurtigst muligt får en bekræftelse af, at salget af Dexia BIL ikke er forbundet med nogen statsstøtte.

(58) Eftersom klausul 3.3.5 ikke længere indgår i de endelige aktiesalgsaftaler, som har afløst aftalememorandummet, kan der ikke være nogen problemer med denne klausul.

(59) De mange kontakter, Dexia SA har taget til eventuelle købere siden 2009, har sammen med den officielle bekendtgørelse allerede den 6. oktober 2011 af, at Dexia BIL muligvis ville blive solgt til en international investorgruppe, bevirket, at planerne om at afhænde Dexia BIL var almindeligt bekendt i offentligheden. Det var først over to uger senere, at de indledte forhandlinger blev gjort eksklusive, og andre seriøse potentielle købere til Dexia BIL havde derfor haft tid nok til at give sig til kende. I øvrigt var vilkårene for afhændelsen af Dexia BIL aftalt mellem Dexia SA og Precision Capital under armslængdeforhandlinger mellem private virksomheder, på deres eget ansvar og uden at inddrage statsmidler. Endvidere hastede det med at finde en køber til at overtage Dexia BIL for at beskytte bankens indskydere og kunder, bevare bankens værdi og undgå risikoen for afsmitningsvirkninger i den resterende del af banksektoren. Processen omkring afhændelsen af Dexia Bil kan derfor under disse omstændigheder sidestilles med en åben, gennemsigtig og ikkediskriminerende proces, som sikrer, at transaktionen foregår til markedspris. Der er følgelig ikke nogen statsstøtte involveret.

(60) Fairness-vurderingen fra december 2011 var baseret på de nye aktivitetsområder (de aktiviteter, der skulle afhændes) og blev bekræftet ved opdateringen af fairness-vurderingen den 30. maj 2012.

(61) Salgsprisen er baseret på en kernekapitalprocent ("Core Equity Tier 1" efter Basel III) på 9 % på transaktionstidspunktet. Hvis der bliver en forskel mellem disse 9 % og kapitalnivauet på transaktionstidspunktet, er der en tilpasningsklausul, der garanterer, at køberne eller sælgeren opnår udligning herfor og/eller at salgsprisen tilpasses. Dexia SA finder derfor, at værdien af de kapitalinteresser og aktiver, der ikke afhændes, ikke bør indgå i fastsættelsen af markedsprisen.

(62) Dexia BIL har ikke direkte nydt godt af den statsstøtte, Dexia-koncernen tidligere har modtaget. Siden udgangen af 2008 har Dexia BIL tværtimod konstant tilført Dexia-koncernen likviditet. Desuden er det forkert af Kommissionen at gå ud fra, at en virksomhed har fået ydet statsstøtte, blot fordi den tilhører en koncern, der har modtaget statsstøtte, især når de koncerninterne overførsler, der har fundet sted, som i dette tilfælde udelukkende er foregået fra den pågældende virksomhed til koncernen (20). Desuden vil det også være forkert af Kommissionen at antage, at transaktionen kan tilskrives staten eller gennemføres med brug af statsmidler, eftersom der er tale om en armslængdehandel mellem Dexia og køberen, der gennemføres, uden at der er statsmidler involveret.

(63) Dexia SA understreger, at den omstændighed, at Dexia BIL overtages til markedspris, under alle omstændigheder er tilstrækkelig til at udelukke muligheden for, at statsstøtte, som Dexia-koncernen tidligere har modtaget, vil kunne tilflyde køberen eller den afhændede del af Dexia BIL (21).

(64) Der kan ikke være tale om ny statsstøtte i forbindelse med afhændelsen af Dexia BIL, eftersom den luxembourgske stat ikke indskyder ny kapital i Dexia BIL i forbindelse med sin medovertagelse. Dexia SA understreger i den forbindelse, at eftersom der ikke ydes nogen yderligere statsstøtte, skaber afhændelsen af Dexia BIL ingen konkurrencefordrejninger, og det er derfor ikke nødvendigt at pålægge yderligere foranstaltninger til begrænsning af konkurrencefordrejninger. Under alle omstændigheder er den reduktion af Dexia BIL's størrelse, der er foretaget i kraft af de aktiviteter, der ikke indgår i afhændelsen, tilstrækkelig stor til, at der ikke er behov for yderligere foranstaltninger.

5. BEMÆRKNINGER FRA LUXEMBOURG

(65) Luxembourg gør gældende, at salget af Dexia BIL er en transaktion gennemført af private aktører på markedet og ikke indebærer noget element af statsstøtte.

(66) Luxembourg fremfører, at planerne om at afhænde Dexia BIL blev offentligt bekendtgjort den 6. oktober 2011, altså før den dato, hvor det blev bekendtgjort, at de berørte medlemsstater ville stille yderligere garantier for Dexia SA's og DCL's refinansiering.

(67) Luxembourg fremhæver, at Dexia BIL er en af de store banker med filialnet i Luxembourg og spiller en vigtig rolle for den lokale økonomi, både som indlånsbank for private og virksomheder og som långiver, der yder forbrugs-, realkredit- og erhvervslån. Dexia BIL har systemisk betydning for den luxembourgske økonomi (22), og en konkurs (eller blot usikkerhed om bankens skæbne) ville få yderst alvorlige konsekvenser for stabiliteten i Luxembourgs finansielle system og den luxembourgske økonomi generelt, som også vil kunne mærkes i de tilgrænsende lande.

(68) De luxembourgske myndigheder fastholder, at hverken Dexia SA eller Dexia BIL opnår nogen fordel ved, at den luxembourgske stat overtager 10 % af Dexia BIL, eftersom denne overtagelse sker på markedsøkonomiske vilkår, idet den pris, der betales, og de vilkår, der gælder, er de samme som for Precision Capital.

(69) Luxembourg anfører desuden, at Dexia SA længe havde haft planer om at afhænde Dexia BIL og med henblik herpå kontaktede en serie mulige købere i årene mellem 2009 og 2011, bl.a. […]. De drøftelser, der blev indledt, var mere eller mindre fremskredne, men ingen af disse potentielle købere var interesseret i at overtage Dexia BIL. De luxembourgske myndigheder anerkender, at der ikke var tale om noget formelt udbud, men bemærker, at det var lidet sandsynligt, at et formelt udbud ville have givet noget andet resultat. Det var ikke muligt at afholde et sådant udbud så hurtigt, som der var behov for efter Dexia BIL's massive tab af indlån i slutningen af september 2011 på grund af rygterne om Dexia-koncernens vanskeligheder og Moody's nedgradering af Dexia-koncernens rating den 3. oktober 2011, samtidig med de rygter, der florerede om det europæiske banksystem, statsobligationskrisen og problemerne i eurozonen. Det var disse akutte problemer, der var baggrunden for bekendtgørelsen af planerne om at afhænde Dexia BIL og indledningen af forhandlinger med Precision Capital den 6. oktober 2011. I tiden mellem denne dato og indledningen af eksklusivforhandlinger (23) modtog man ingen interessetilkendegivelser eller noget seriøst tilbud, til trods for […] tilkendegivelser fra andre potentielle investorer (24).

(70) De luxembourgske myndigheder mener, at et uformelt udbud tilrettelagt på den korte tid og efter de procedurer, som omstændighederne dikterede, kan betragtes som en åben, gennemsigtig og ikkediskriminerende proces, der sikrer en markedskonform pris. De luxembourgske myndigheder peger på, at prisen i en fairnessvurdering af 10. december 2011, som blev opdateret den 30. maj 2012, blev fundet rimelig under de aktuelle markedsforhold, og at Kommissionen allerede havde anerkendt, at en fairnessvurdering foretaget af en uvildig ekspert kan bruges som belæg for, at den pris, der sættes for en virksomhed, kan stemme overens med markedsprisen.

(71) Siden udgangen af 2008 har der hele tiden foregået nettotilførsler af likviditet fra Dexia BIL til de andre virksomheder i koncernen. Hvad den nye midlertidige garanti, som Kommissionen midlertidigt har godkendt den 21. december 2011, angår, peges der på, at denne garanti ikke omfatter Dexia BIL.

(72) I øvrigt bemærker de luxembourgske myndigheder, at Dexia BIL efter salget vil have en stærk likviditetsstilling, vil koncentrere sig om detailbank- og private banking-aktiviteten og vil have brudt de resterende forbindelser til Dexia-koncernen i kraft af udskillelsen "legacy"-porteføljen og Dexia LDG samt afhændelsen af interesserne i RBCD og DAM. Desuden er aftalememorandummet baseret på, at Dexia BIL ikke skal medvirke til at finansiere Dexia SA eller andre virksomheder i koncernen efter afhændelsen.

(73) Luxembourg anmoder desuden om, at Dexia BIL frigøres fra de påbud og betingelser, der blev pålagt ved beslutningen af 26. februar 2010, og fra den nye plan for omstrukturering eller velordnet afvikling af Dexia, der opstilles inden for rammerne af beslutningen af 21. december 2011. Hvis Dexia BIL skulle være underlagt den omstruktureringsplan, der blev godkendt ved beslutningen af 26. februar 2010, og de krav og betingelser, denne plan indebærer, kunne det kun bero på Dexia BIL's tilhørsforhold til Dexia-koncernen, som er den eneste identificerede modtager af den støtte, de nævnte beslutninger drejede sig om. Det fremgår i øvrigt klart af de fleste af de forpligtelser, der er indeholdt i Dexias omstruktureringsplan, at de gælder for Dexia-koncernen eller Dexia SA og kun gælder for Dexia BIL i det omfang, hvor Dexia BIL er et datterselskab i koncernen og indgår i samme økonomiske enhed som Dexia SA. Under alle omstændigheder indebærer afhændelsen af Dexia BIL intet element af statsstøtte og gennemføres på markedsvilkår.

(74) I sine bemærkninger til åbningsbeslutningen bekræfter Luxembourg, at klausul 3.3.5 ikke figurerer i de endelige aktiesalgsaftaler, der trådte i stedet for aftalememorandummet, og at denne klausul derfor ikke længere kan rejse noget problem.

(75) De luxembourgske myndigheder bekræfter desuden, at det aktivitetsområde, der blev lagt til grund i fairnessvurderingen, nøjagtigt svarer til de aktiviteter, der afhændes. Desuden vil den mekanisme, der er indført med henblik på en eventuel justering i forhold til en kernekapital på 9 %, sikre, at værdien af de aktiviteter, der ikke afhændes (betragtning nr. (35)), ikke vil få hverken positive eller negative økonomiske virkninger for køber. De luxembourgske myndigheder henviser endvidere til den opdatering af fairnessvurderingen, der blev foretaget [ultimo] maj 2012, og som gav samme resultat. Salgsprisen for Dexia BIL kan følgelig anses for at svare til markedsprisen, hvilket udelukker enhver form for statsstøtte.

(76) Endelig tilslutter de luxembourgske myndigheder bemærkningerne fra Dexia SA (afsnit 4 ovenfor).

(77) De luxembourgske myndigheder fremfører, at de påstande, der blev fremsat i bemærkning A, er baseret på ufuldstændige oplysninger og ikke på en helhedsanalyse af situationen. Bl.a. er der ikke taget hensyn til de nærmere vilkår for transaktionen. I den forbindelse henviser de luxembourgske myndigheder til alle de dokumenter, Kommissionen har fået tilsendt fra de luxembourgske myndigheder og fra Dexia SA, bl.a. fairnessvurderingerne fra uvildige eksperter, hvori det konkluderes, at den pris, der betales for Dexia BIL, er en rimelig pris i forhold til transaktionens vilkår. Det fremgår af vurderingen af 10. december 2011 og blev bekræftet den 30. maj 2012 af de samme eksperter, […].

(78) I øvrigt fremgår det klart af de sagsakter, Kommissionen er i besiddelse af, at den luxembourgske stat hverken har tilbudt eller stillet nogen garanti til køberen.

(79) De luxembourgske myndigheder finder derfor, at bemærkning A bygger på ufuldstændige oplysninger og indeholder forkerte og i øvrigt helt udokumenterede påstande, og anmoder derfor Kommissionen om at se bort fra den i sin endelige afgørelse eller i hvert fald henholde sig til de redegørelser, de luxembourgske myndigheder og Dexia SA har givet i deres korrespondance med Kommissionen, som indeholder udførlige svar på de rejste spørgsmål og må anses for at tilbagevise disse påstande.

(80) De luxembourgske myndigheder peger på, at bemærkning B består af en række korrespondancer mellem denne tredjemand og ledelsen i Dexia SA og Dexia BIL eller banktilsynsmyndighederne fra årene 2005-2011, uden nogen direkte tilknytning til salget af Dexia BIL. Der er tale om forskellige anmodninger og om kritik af Dexia SA for ikke at have taget hensyn til visse spørgsmål i forbindelse med begivenheder indtruffet længe før afhændelsen af Dexia BIL, som jo er det eneste, denne sag drejer sig om. De luxembourgske myndigheder opfordrer derfor Kommissionen til at se bort fra denne bemærkning, fordi den er uden relevans.

(81) Hvad angår bemærkningerne fra Dexia SA, som fastslår, at salget af Dexia BIL foregår til markedspris og uden noget element af statsstøtte (se afsnit 4 ovenfor), bemærker de luxembourgske myndigheder, at det stemmer overens med de luxembourgske myndigheders egne konklusioner, og at de derfor ikke har nogen bemærkninger hertil.

(82) De luxembourgske myndigheder fastslår afslutningsvis, at der ikke er indkommet nogen bemærkninger fra tredjemand, der kan ændre noget ved, hvad de anførte i deres anmeldelse og deres bemærkninger. De luxembourgske myndigheder fremfører endvidere, at ingen af de indkomne bemærkninger fra tredjeparter kan ændre noget ved, at afhændelsen af Dexia BIL bør anses for at finde sted i en proces, der i overensstemmelse med Kommissionens beslutningspraksis kan sidestilles med en åben, gennemsigtig og ikkediskriminerende proces, som sikrer, at afhændelsen foregår til markedspris. De luxembourgske myndigheder fastholder således, at transaktionen er foregået uden noget element af statsstøtte.

6. VURDERING AF SPØRGSMÅLET OM STATSSTØTTE

(83) Artikel 107, stk. 1, i TEUF fastsætter, at "bortset fra de i traktaterne hjemlede undtagelser er statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med det indre marked, i det omfang den påvirker samhandelen mellem medlemsstaterne".

(84) Dexia BIL er aktiv på europæisk plan og konkurrerer derfor helt klar med andre aktører på udenlandske markeder. Kommissionen finder derfor, at ethvert element af statsstøtte i forbindelse med salget af Dexia BIL vil påvirke samhandelen mellem medlemsstater og true med at fordreje konkurrencen.

(85) I sin beslutning af 26. februar 2010 fastslog Kommissionen, at den støtte, Dexia havde modtaget i form af kapitalindskud, finansieringsgarantier, ELA-likviditetsbistand med statsgaranti og støtte til værdiforringede aktiver (den såkaldte FSA-støtte), udgjorde statsstøtte (ydet af Belgien, Luxembourg og Frankrig). Det må derfor være sikkerhed for, at den støtte, som Dexia tidligere fik ydet, ikke kommer til at tilflyde de afhændede aktivitetsområder.

(86) Ifølge Domstolens dom af 8. maj 2003 i Italien og SIM 2 mod Kommissionen (25), som Kommissionen henholdt sig til i sine beslutninger i Olympic Airlines- (26) og Alitalia-sagerne (27), må spørgsmålet om økonomisk kontinuitet mellem den gamle virksomhed og de nye strukturer vurderes ud fra flere forskellige forhold. Blandt disse forhold må man bl.a. se på salgets genstand, salgsprisen og den overtagende eller den overtagne virksomheds aktionærer eller ejere. Det blev bekræftet af Retten i dens dom af 28. marts 2012 i Ryanair mod Kommissionen (28), som stadfæstede Alitalia-beslutningen.

(87) Hvad salgets genstand angår, er det kun detailbank- og private banking-aktiviteterne, der afhændes, og det ser ikke ud til at være disse aktiviteter, der lå til grund for de problemer i Dexia-koncernen, som gjorde det nødvendigt at yde statsstøtte. Kommissionen hæfter sig også ved, at Dexia BIL's andel af koncernens legacy-portefølje, som hænger sammen med de refinansieringsproblemer i koncernen, der var med til at gøre det nødvendigt at yde den statsstøtte, som blev godkendt ved beslutningen af 26. februar 2010, ikke indgår i de aktiviteter, der afhændes. Rent kvantitativt tegner de aktiviteter, der afhændes, sig for ca. 60 % af Dexia BIL's balancesum og [0-10] % af Dexia-koncernens balancesum.

(88) Der er intet sammenfald mellem den private køber Precision Capital og de nuværende aktionærer i Dexia SA, og kriteriet om den private købers uafhængighed af Dexia SA i sine beslutninger om og sin strategi angående Dexia BIL's frasolgte aktiviteter er således opfyldt.

(89) At de afhændede aktiviteter sælges til markedspris, vil desuden sikre, at køberen kommer til at betale en rimelig pris for den støtte, som denne del af Dexia BIL måtte have modtaget som datterselskab i Dexia-koncernen, og at salgsprisen ikke indebærer noget element af statsstøtte.

(90) Efter åbningsbeslutningen modtog Kommissionen supplerende oplysninger om vurderingen af markedsprisen.

(91) Kommissionen noterer, at den første uvildige ekspertvurdering af prisen for Dexia BIL blev foretaget den 10. december 2011 og opdateret den 30. maj 2012. Disse vurderinger blev foretaget efter tre forskellige metoder: i) "discounted cash flows to equity"-metoden baseret på det cashflow, der skal udloddes til aktionærerne, forudsat at kravet til kernekapitalprocenten er opfyldt, ii) "Price to book ratio"-metoden baseret på forholdet mellem rentabilitet og kapitalomkostning og iii) en sammenligning med børsresultaterne for sammenlignelige selskaber. I den første fairness-vurdering af 10 december 2011 blev prisen sat til mellem [600-700] og [800-900] mio. EUR. Denne vurdering blev opdateret den 30. maj 2012 på basis af nøjagtigt de aktiviteter, der skulle afhændes, og førte til det samme resultat, nemlig en værdi på mellem [600-700] og [800-900] mio. EUR. Kommissionen har gransket disse vurderinger. Den har fastslået, at disse vurderinger er foretaget efter almindeligt anvendte standardmetoder på dette område og baseret på transaktionens nøjagtige vilkår og omfang.

(92) Salgsprisen på de 730 mio. EUR ligger inden for det interval, der blev fastlagt ved vurderingerne. Intet tyder derfor på, at den pris, der blev betalt, ligger under markedsprisen. Salgsprisen for Dexia BIL kan følgelig anses for at være markedskonform, hvilket udelukker, at potentielt tidligere ydet statsstøtte til Dexia skulle kunne blive overført til de afhændede aktiviteter.

(93) Der er nogle af Dexia BIL's aktiviteter, der ikke afhændes (se nr. (35)). Disse aktiviteter overføres til Dexia SA før transaktionens afslutning med en klausul om, at et eventuelt nettoprovenu skal tilbageføres til Dexia BIL. Kommissionen har efter åbningsbeslutningen fået oplyst, at værdien af de aktiviteter, der ikke afhændes, ikke indgik i bestemmelsen af markedsprisen. Salgsprisen er baseret på en kernekapitalprocent - Common Equity Tier 1 ifølge Basel III – på præcis 9 % på transaktionstidspunktet. Hvis der bliver en forskel mellem disse 9 % og den faktiske kernekapitalprocent på det tidspunkt, hvor transaktionen afsluttes, vil justeringsklausulen sikre, at køber eller sælger udligner denne forskel, og/eller at salgsprisen justeres. De interesser og aktiver, som ikke afhændes, skal derfor ikke medregnes ved beregningen af markedsprisen. Denne justeringsklausul blev der i øvrigt også taget hensyn til i fairnessvurderingerne.

(94) I åbningsbeslutningen anførte Kommissionen, at den luxembourgske stat deltager i afhændelsen af Dexia BIL som køber af en andel på 10 %, på samme vilkår som Precision Capital. Luxembourgs deltagelse i denne transaktion indebærer helt klart, at der er statsmidler involveret. Men eftersom Luxembourg deltager på samme vilkår som Precision Capital, finder Kommissionen, at Luxembourg umiddelbart må anses for at agere som en privat investor, hvilket udelukker, at der er tale om statsstøtte i forbindelse med Luxembourgs 10 %.

(95) I åbningsbeslutningen anførte Kommissionen desuden, at Precision Capital og den luxembourgske stat havde til hensigt at slette klausul 3.3.5. Der var tale om en klausul om, at Dexia SA skulle sikre, at køberen af Dexia BIL kunne opnå en statsgaranti. En udløsning af denne klausul må derfor antages at have kunnet føre til, at der blev stillet statsmidler til rådighed i form af garantier. Desuden ville selve klausulens eksistens udgøre en fordel for køberen af Dexia BIL. Efter åbningsbeslutningen modtog Kommissionen yderligere oplysninger, der bekræftede, at de endelige aktiesalgsaftaler, der trådte i stedet for aftalememorandummet, ikke indeholder denne klausul 3.3.5. Kommissionen har derfor draget den konklusion, at der efter bortfaldet af denne klausul, som er blevet slettet, ikke findes noget element af statsstøtte i forbindelse hermed.

7. KONKLUSION

(96) Af de ovenstående grunde har Kommissionen draget den konklusion, at salget af Dexia BIL ikke er forbundet med statsstøtte efter artikel 107, stk. 1, i TEUF. Denne foranstaltning udgør følgelig ikke ny støtte hverken til Dexia SA eller til Dexia BIL.

VEDTAGET DENNE AFGØRELSE:

Artikel 1

Foranstaltningen i form af salget af Dexia BIL udgør ikke statsstøtte efter artikel 107, stk. 1, i traktaten om Den Europæiske Unions funktionsmåde.

Gennemførelsen af denne foranstaltning godkendes derfor.

Artikel 2

Denne afgørelse er rettet til Storhertugdømmet Luxembourg.

Udfærdiget i Bruxelles, den 25. juli 2012. På Kommissionens vegne Joaquín ALMUNIA Næstformand

(1) Med virkning fra den 1. december 2009 er EF-traktatens artikel 87 og 88 blevet til henholdsvis artikel 107 og 108 i traktaten om Den Europæiske Unions funktionsmåde ("TEUF"). De to sæt bestemmelser er indholdsmæssigt identiske. I denne afgørelse skal henvisninger til artikel 107 og 108 i TEUF efter omstændighederne forstås som henvisninger til EF-traktatens artikel 87 og 88. Med TEUF er der endvidere sket en række terminologiske ændringer, bl.a. er "Fællesskabet" erstattet af "Unionen", "fællesmarkedet" af "det indre marked" og "Retten i Første Instans" af "Retten". Det er terminologien i TEUF, der er anvendt i denne afgørelse.

(2) EFT C 146 af 12.5.1998, s. 6, og EUT C 210 af 1.9.2006, s. 12.

(3) K(2008) 7388 endelig.

(4) I denne afgørelse skal "Dexia" eller "Dexia-koncernen" forstås som Dexia SA med alle datterselskaber.

(5) EUT C 181 af 4.8.2009, s. 42.

(6) EUT C 305 af 16.12.2009, s. 3.

(7) EUT C 274 af 19.10.2010, s. 54.

(8) EUT C 38 af 11.2.2012, s. 12.

(9) Beslutningen er offentliggjort på Konkurrencegeneraldirektoratets hjemmeside på: http://ec.europa.eu/competition/state_aid/cases/243124/243124_1306879_116_2.pdf

(10) Afgørelse af 31. maj 2012 i sag SA.26653, Omstrukturering af Dexia, endnu ikke offentliggjort.

(11) Afgørelse af 31. maj 2012 i sag SA.33760, SA.33764, SA.33763, Supplerende foranstaltninger i forbindelse med omstruktureringen af Dexia – midlertidig garanti, endnu ikke offentliggjort.

(12) Afgørelse af 6. juni 2012 i sag SA.34925, SA.34927, SA.34928, Forhøjelse af loftet over den midlertidige garanti, endnu ikke offentliggjort.

(13) Se pressemeddelelsen på Dexia-koncernens hjemmeside:http://www.dexia.com/FR/Journaliste/communiques_de_presse/Pages/Entree-en-negociation-exclusive-pour-la-cession-de-Dexia-Banque-Internationale-a-Luxembourg.aspx

(14) EUT C 137 af 12.5.2012, s. 19.

(15) Beslutning af 3. april 2012 i sag SA.34440, Salg af Dexia BIL, EUT C 137 af 12.5.2012, s. 19.

(16) Fortroligt [....].

(17) "Equité du prix de cession de BIL à Precision Capital / Eléments préliminaires en l'état actuel des négociations" af 10. december 2011.

(18) (i) "Discounted cash flows to equity"-metoden baseret på det cashflow, der skal udloddes til aktionærerne, forudsat at kravet til kernekapitalprocenten er opfyldt, (ii) "Price to book ratio"-metoden baseret på forholdet mellem rentabilitet og kapitalomkostning, og (iii) Sammenligning med børsresultaterne for sammenlignelige selskaber.

(19) "Equité du prix de cession de BIL à Precision Capital / Eléments préliminaires en l'état actuel des négociations" af 10. december 2011.

(20) Se bl.a. dom af 19. oktober 2005 i sag T-324/00, CDA Datenträger Albrecht mod Kommissionen, Sml. 2005, II, s. 4309, præmis 93: "…For så vidt som Kommissionen til støtte for det udvidede tilbagesøgningspålæg i den anfægtede beslutnings artikel 2 har anført, at dette er berettiget som følge af den omstændighed, at joint venture-selskabet og dettes efterfølgere tilhørte en gruppe af forbundne selskaber, inden for hvilken der fandtes interne mekanismer til overførsel af aktiver, må også denne argumentation afvises. ……det fremgår således klart af konstateringerne i den anfægtede beslutning, at overførselsmekanismerne inden for denne koncern i det foreliggende tilfælde udelukkende blev anvendt til skade for joint venture-selskabet og ikke til dets fordel. Det kan derfor ikke hævdes, at joint venture-selskabet, fordi det indgik i denne koncern, reelt fik fordel af en støtte, som det ikke havde fået udbetalt".

(21) Se bl.a. dom af 20. september 2001 i sag C-390/98, Banks, Sml. 2001, I, s. 6117, præmis 78: "Når et selskab, der modtager støtte, sælges til markedspris, afspejler salgsprisen imidlertid i princippet virkningerne af den tidligere støtte, og det er sælgeren af selskabet, som beholder fordelen af støtten. I så fald skal genopretningen af den oprindelige situation i første række sikres ved, at sælgeren tilbagebetaler støtten".

(22) Med sine tæt ved 40 afdelinger i Luxembourg er Dexia BIL den tredjestørste bank på det luxembourgske marked, med ca. [5-15] % af markedet for indlån, [5-15] % af markedet for udlån og ca. [5-15] % private banking-markedet.

(23) Det var den 9.-10. oktober 2011, bestyrelsen indledte eksklusivforhandlinger med Precision, men eksklusivperioden begyndte først formelt at løbe den 23. oktober 2011 med undertegnelsen af et Letter of intent.

(24) […].

(25) Forenede sager C-328/99 og C-399/00, Sml. 2003, I, s. 4035.

(26) Kommissionens beslutning af 17. september 2008, Statsstøttesag N 321/2008, N 322/2008 og N 323/2008 – Grækenland – Salg af visse af Olympic Airlines/Olympic Airways Services' aktiver, EUT C 18 af 23.1.2010. Rettens dom i sag T-415/05, T-416/05 og T-423/05, Olympic Airlines mod Kommissionen, præmis 135.

(27) Kommissionens beslutning af 12. november 2008, statsstøttesag N 510/2008, Vendita dei beni della compagnia aerea Alitalia, EUT C 46 af 25.2.2009, s. 6.

(28) Rettens dom i sag T-123/09, Ryanair mod Kommissionen, præmis 155 og 156.